b'\n_START_ARTICLE_\nKlementina (agrum)\n_START_SECTION_\nIzvor\n_START_PARAGRAPH_\nPrva uspe\xc5\xa1na kri\xc5\xbeanja so bila baje dose\xc5\xbeena v Al\xc5\xbeiriji, a viri si niso edini o \xc4\x8dloveku, ki naj bi se bil s tem bavil. Nekateri viri pravijo, da je kri\xc5\xbeanje po naklju\xc4\x8dju dosegel brat Cl\xc3\xa9ment Rodier iz samostana Missergin pri Oranu; drugi trdijo, da je poseg namerno izvedel al\xc5\xbeirski duhovnik Pierre Cl\xc3\xa9ment. Tako pravzaprav ni jasno, po katerem Cl\xc3\xa9mentu je sad dobil ime. Navsezadnje, nekateri viri trdijo, da je kri\xc5\xbeanec mnogo starej\xc5\xa1i in prihaja iz Kitajske, al\xc5\xbeirski duhovnik ali menih naj bi ga bil le uvedel v Sredozemlje._NEWLINE_Po prvih  kri\xc5\xbeanjih v za\xc4\x8detku dvajsetega stoletja se je kmalu izkazalo, da gre za novo obstojno vrsto agrumov, ki jo je mogo\xc4\x8de sistemati\xc4\x8dno vzgajati. Sade\xc5\xbei so po desetih in ve\xc4\x8d letih ohranili iste zna\xc4\x8dilnosti in razni razvojni postopki so le dokazali izredno kvaliteto novega kri\xc5\xbeanca. Ko je bilo razvidno, da gre za sade\xc5\xbe s trajnimi karakteristikami, je bil sprejet kot samostojna vrsta citrusa in ne le varieteta mandarine. Na trgu se redno pojavlja od leta 1940.\n_START_SECTION_\nOpis\n_START_PARAGRAPH_\nDrevo klementine je povsem podobno drevesu mandarine, a je cepljeno na grenki pomaran\xc4\x8di. Cvete in dozoreva zelo po\xc4\x8dasi in neredno, ker je silno ob\xc4\x8dutljivo za vremenske spremembe. Rodi le enkrat letno, sadje se pobira od novembra do januarja._NEWLINE_Plod je podoben mandarini, a je temnej\xc5\xa1e, bolj rde\xc4\x8de barve. Ni nikoli splo\xc5\xa1\xc4\x8dene oblike, kot ve\xc4\x8dina mandarin, temve\xc4\x8d je popolnoma okrogel. Kot mandarina, se z lahkoto lupi in deli na krhlje, a okus je zelo podoben pomaran\xc4\x8di. V\xc4\x8dasih ima celo priokus marelice._NEWLINE_Ve\xc4\x8dji nasadi so predvsem v Tuniziji, Al\xc5\xbeiriji, \xc5\xa0paniji in Siciliji. V ZDA se klementine gojijo od vsega za\xc4\x8detka, a \xc5\xa1ele pred nekaj leti so se uveljavile na tr\xc5\xbei\xc5\xa1\xc4\x8du, potem ko je leta 1997 huda zima po\xc5\xa1kodovala veliko nasadov pomaran\xc4\x8d na Floridi.\n_START_SECTION_\nUporaba\n_START_PARAGRAPH_\nKlementine se v glavnem uporabljajo kot sve\xc5\xbee sadje, predvsem zaradi pomaran\xc4\x8di sorodnega okusa. Na tr\xc5\xbei\xc5\xa1\xc4\x8du so se uveljavile prav zaradi tega, saj nudijo vse prednosti pomaran\xc4\x8de in se veliko la\xc5\xbeje lupijo. Razen mehkega olupka je mandarina prispevala pri tem kri\xc5\xbeanju tudi z okusom: kisloba, ki je pri pomaran\xc4\x8di v\xc4\x8dasih premo\xc4\x8dna, pri klementinah nikoli ne izstopa, kar zagotavlja popolno ravnovesje med sladkim in kislim okusom. Zaradi teh lastnosti so danes klementine najbolj priljubljeni agrumi. Veliko nasadov pomaran\xc4\x8d se \xc5\xbee po\xc4\x8dasi spreminja v nasade klementin._NEWLINE_Kakor pomaran\xc4\x8da, se tudi klementina uspe\xc5\xa1no predeluje v sokove, marmelade, kandirano sadje in sirupe. Intenzivno se uporablja tudi v kozmetiki.'